10. การควบคุมภายใน

คณะกรรมการตรวจสอบทำหน้าที่สอบทานการดำเนินงานให้ถูกต้องตามนโยบายและระเบียบข้อบังคับของบริษัทฯ
ตลอดจนกฎหมาย ระเบียบปฏิบัติ และข้อกำหนดของหน่วยงานกำกับดูแล
ส่งเสริมให้พัฒนาระบบรายงานทางการเงินและบัญชีให้เป็นไปตามมาตรฐานการสอบบัญชีที่รับรองทั่วไป
รวมทั้งสอบทานให้บริษัทฯ มีระบบการควบคุมภายใน ระบบตรวจสอบภายใน
และระบบบริหารความเสี่ยงที่รัดกุม เหมาะสม ทันสมัย และมีประสิทธิภาพ
คณะกรรมการตรวจสอบปฏิบัติหน้าที่และแสดงความคิดเห็นได้อย่างอิสระ
โดยมีสำนักงานตรวจสอบภายในและงานกำกับดูแล
เป็นหน่วยปฏิบัติที่รายงานตรงต่อคณะกรรมการตรวจสอบ

สำนักงานตรวจสอบภายในและงานกำกับดูแล
ทำหน้าที่ประเมินการควบคุมภายในตามแนวปฏิบัติที่คณะกรรมการตรวจสอบกำหนด
โดยมีนโยบายตรวจสอบในเชิงป้องกันและเป็นประโยชน์กับหน่วยงาน
พิจารณาความน่าเชื่อถือในความถูกต้องของรายงานทางการเงิน
รวมทั้งการเปิดเผยข้อมูลอย่างเพียงพอให้เกิดความโปร่งใส
ตรวจสอบตามแนวทางการกำกับดูแลกิจการที่ดี และเพิ่มประสิทธิภาพ ประสิทธิผลในการดำเนินงาน
โดยยึดแนวการตรวจสอบตามมาตรฐานสากล

จากการประเมินระบบการควบคุมภายในของบริษัทฯ ในด้านต่างๆ 5 ส่วน คือ
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบติดตาม คณะกรรมการมีความเห็นว่า บริษัทฯ
มีระบบการควบคุมภายในสำหรับเรื่องการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าวอย่างเพียงพอแล้ว สำหรับการควบคุมภายในในหัวข้ออื่นๆ
ของระบบการควบคุมภายใน คณะกรรมการเห็นว่าบริษัทฯ มีการควบคุมภายในที่เพียงพอแล้วเช่นกัน

ทั้งนี้ระบบการควบคุมภายในของบริษัทฯ สรุปได้ ดังนี้

10.1 องค์กรและสภาพแวดล้อม

บริษัทฯ ได้จัดโครงสร้างองค์กรอย่างเหมาะสม
และได้จัดให้มีการกระจายอำนาจในการบริหารลงไปตามลำดับชั้นและหน้าที่
เพื่อเอื้ออำนวยต่อการปฏิบัติงานอย่างคล่องตัว บริษัทฯ ได้ตระหนักถึงความจำเป็นใน
ด้านการปรับปรุงระบบเทคโนโลยีสารสนเทศ เพื่อพัฒนาระบบงานและการจัดการให้มีประสิทธิภาพ
จึงได้ดำเนินการนำระบบ ERP ของโปรแกรม SAP รุ่น ECC6 เข้ามาใช้แทนระบบเดิมที่ใช้อยู่ ทั้งนี้
บริษัทฯ จะเริ่มใช้ระบบเทคโนโลยีสารสนเทศใหม่ ตั้งแต่เดือนมกราคม 2551

ในปี 2550 บริษัทฯ ได้มีการปรับปรุงนโยบายการกำกับดูแลกิจการที่ดี
เพื่อใช้เป็นแนวทางในการปฏิบัติหน้าที่ของกรรมการ ผู้บริหาร และพนักงานทุกคน
ให้มีความชัดเจนสมบูรณ์ และสอดคล้องกับสถานการณ์ที่เป็นปัจจุบัน

10.2 การบริหารความเสี่ยง

บริษัทฯ
ได้จัดให้มีการวิเคราะห์ประเมินความเสี่ยงที่อาจเกิดขึ้นจากปัจจัยภายในและภายนอกองค์กรที่มีผลกระทบต่อการดำเนินธุรกิจ
อาทิเช่น ปัจจัยความเสี่ยงเรื่องการควบคุมการใช้ใยหินจากภาครัฐ
ปัจจัยความเสี่ยงด้านราคาและการขาดแคลนวัตถุดิบหลัก
ปัจจัยความเสี่ยงจากการเพิ่มขึ้นของต้นทุนค่าขนส่ง
ปัจจัยความเสี่ยงจากการหยุดชะงักของเครื่องจักร ปัจจัยความเสี่ยงจากการแข่งขันด้านราคาสินค้า
รวมทั้งความเสี่ยงการบริหารและการจัดการของผู้ถือหุ้นรายใหญ่และความเสี่ยงด้านการบริหารการเงิน
เป็นต้น เพื่อกำหนดมาตรการและแนวทางในการป้องกันและแก้ไข ตลอดจนติดตามเหตุการณ์ต่างๆ
ที่มีโอกาสทำให้เกิดปัจจัยความเสี่ยง
และทบทวนถึงประสิทธิภาพของมาตรการในการบริหารความเสี่ยงที่ได้กำหนดไว้ ทั้งนี้
เพื่อให้การบริหารความเสี่ยงของบริษัทฯ มีประสิทธิภาพ
อันเป็นการลดผลกระทบที่อาจเกิดขึ้นกับบริษัทฯโดยการจัดตั้งคณะกรรมการบริหารความเสี่ยงขึ้นโดยเฉพาะ
ซึ่งปัจจุบันได้แต่งตั้งคณะผู้ทำงานจากผู้บริหารระดับผู้จัดการทุกคนรวม 7 คน
เป็นกรรมการและแต่งตั้งรองกรรมการผู้จัดการสายการขายและการตลาดเป็นประธานกรรมการ
รวมทั้งคณะ 8 คน โดยให้คณะกรรมการบริหารความเสี่ยงมีหน้าที่และความรับผิดชอบดังนี้

  1. ทำการศึกษา และวิเคราะห์ภาวะความเสี่ยงต่างๆ
  ของแต่ละหน่วยงานที่จะมีผลกระทบต่อการดำเนินงานของบริษัทฯ

  2. พิจารณาหาแนวทางในการติดตาม ป้องกัน แก้ไข ลดความเสี่ยงที่อาจจะเกิดขึ้น
  หรือมีโอกาสที่จะเกิดขึ้นได้ โดยจัดทำเป็นคู่มือบริหารความเสี่ยง

  3. จัดประชุมคณะกรรมการบริหารความเสี่ยงตามความเหมาะสมกับสถานการณ์
  เพื่อติดตามผลการแก้ไขหรือป้องกัน และประเมินภาวะของความเสี่ยงที่อาจจะเกิดขึ้นอีก

  4. รายงานผลการดำเนินงานของคณะกรรมการบริหารความเสี่ยงให้คณะกรรมการจัดการทราบ

10.3 การควบคุมการปฏิบัติงานของฝ่ายบริหาร

บริษัทฯ
ได้กำหนดขอบเขตอำนาจหน้าที่และวงเงินอนุมัติของฝ่ายบริหารในต่างละระดับไว้อย่างชัดเจน
ตลอดจนแบ่งแยกอำนาจหน้าที่ความรับผิดชอบ ขั้นตอนการทำธุรกรรมด้านการเงิน การจัดซื้อจัดจ้าง
และด้านต่างๆ โดยจัดทำไว้เป็นระเบียบปฏิบัติของบริษัทฯ และแจ้งให้พนักงานผู้เกี่ยวข้องได้รับทราบ
ทั้งนี้ การทำธุรกรรมกับผู้ถือหุ้นรายใหญ่ กรรมการ ผู้บริหารหรือผู้เกี่ยวข้องกับบุคคลดังกล่าว บริษัทฯ
ได้ปฏิบัติตามประกาศของตลาดหลักทรัพย์แห่งประเทศไทยและกฎหมายที่เกี่ยวข้อง
รวมทั้งมีมาตรการที่รัดกุมเพื่อติดตามให้การทำธุรกรรมนั้นผ่านตามขั้นตอนการอนุมัติที่กำหนดไว้
โดยถือเสมือนเป็นรายการที่กระทำกับบุคคลภายนอกโดยคำนึงถึงผลประโยชน์สูงสุดของบริษัทฯ
เป็นสำคัญ

10.4 ระบบสารสนเทศและการสื่อสารข้อมูล

บริษัทฯ ได้ตระหนักถึงความจำเป็นในด้านการปรับปรุงระบบเทคโนโลยีสารสนเทศ
เพื่อพัฒนาระบบงานและการจัดการให้มีประสิทธิภาพและเชื่อมโยงทั้งองค์กร จึงได้ว่าจ้าง
บริษัทที่ปรึกษาให้เข้ามาศึกษาและวิเคราะห์ระบบงานต่าง ๆ ของบริษัทฯ
และประเมินระบบสารสนเทศที่ใช้ในปัจจุบัน รวมทั้งการเสนอแนวทางและคัดเลือกระบบสารสนเทศ
เพื่อการบริหารจัดการทรัพยากรองค์กรที่เหมาะสม ซึ่งได้ให้ข้อสรุปแนวทางเลือกที่เหมาะสม
โดยการปรับปรุงระบบเทคโนโลยีสารสนเทศทั้งหมดสู่ Enterprise Resources Planning
(ERP) โดยเลือกใช้ระบบซอฟแวร์ (Software) ของ SAP รุ่น ECC6
เข้ามาใช้แทนระบบเดิมที่สามารถรองรับความต้องการของบริษัทฯ ได้ในปัจจุบันและอนาคต
โดยมีฟังชั่นการทำงานใหม่ๆ ทำให้สามารถพัฒนาการทำงานได้อย่างต่อเนื่อง โดยบริษัทฯ
ได้เริ่มใช้งานระบบใหม่ในวันที่ 2 มกราคม 2551

10.5 ระบบติดตาม

บริษัทฯ
มีการติดตามผลการดำเนินงานเพื่อเปรียบเทียบกับแผนงานและงบประมาณที่กำหนดไว้โดยกำหนดให้รายงานต่อคณะกรรมการบริษัทฯ
พิจารณาอย่างน้อยทุก 3 เดือน ในปี 2550 มีการประชุมรวม 12 ครั้ง
สำหรับแผนงานและงบประมาณหากมีผลกระทบที่มีสาระสำคัญต่อผลการดำเนินงานโดยรวมของบริษัทฯ
กำหนดให้มีการปรับปรุงแผนงานดังกล่าวได้ เพื่อให้สอดคล้องกับสถานการณ์ที่เปลี่ยนแปลงไป
นอกจากนี้ บริษัทฯ ยังมีสำนักงานตรวจสอบภายในและงานกำกับดูแล
ทำหน้าที่ตรวจสอบและประเมินความถูกต้องของการดำเนินงานในหน่วยงานต่างๆ
เปรียบเทียบกับแผนงาน งบประมาณ และระเบียบต่างๆ ที่กำหนดไว้
ผลการตรวจสอบให้ติดตามการปรับปรุงแก้ไขและรายงานต่อคณะกรรมการตรวจสอบภายในเวลาที่กำหนด
คณะกรรมการตรวจสอบจะรายงานผลการปฏิบัติงานให้คณะกรรมการบริษัทฯ รับทราบทุกไตรมาส
โดยคณะกรรมการตรวจสอบมีหน้าที่สอบทานและให้ความเห็นต่อระบบการควบคุมภายในและรายงานทางการเงิน
เพื่อส่งเสริมให้บริษัทฯ มีระบบควบคุมภายในที่ดี

รายงานคณะกรรมการตรวจสอบ

คณะกรรมการตรวจสอบได้ปฏิบัติตามหน้าที่และมีความรับผิดชอบตามที่ได้รับมอบหมาย
โดยมีภารกิจและความรับผิดชอบที่สำคัญได้แก่ การสอบทานงบการเงินให้เป็นไปตามมาตรฐานบัญชี
และมีการเปิดเผยข้อมูลอย่างเพียงพอ
สอบทานให้มีระบบการควบคุมภายในและการตรวจสอบภายในให้มีความเหมาะสม สอบทานให้บริษัทฯ
มีการปฏิบัติตามกฎหมายที่เกี่ยวข้อง มีการปฏิบัติตามหลักการกำกับดูแลกิจการที่ดี
รวมทั้งดูแลไม่ให้เกิดความขัดแย้งทางผลประโยชน์และพิจารณาเปิดเผยข้อมูลกรณีที่เกิดรายการที่เกี่ยวโยงให้มีความถูกต้องและครบถ้วน
ตลอดจนเสนอแต่งตั้งผู้สอบบัญชีของบริษัทฯ นั้น

ในรอบปี 2550 คณะกรรมการตรวจสอบมีการประชุมรวม 9 ครั้ง โดยได้ประชุมร่วมกับผู้บริหาร
ผู้ตรวจสอบภายใน และผู้สอบบัญชี เพื่อหารือ และแลกเปลี่ยนข้อคิดเห็นในเรื่องที่เกี่ยวข้อง
และขอรายงานโดยสรุปดังนี้

(1) สอบทานงบการเงินรายไตรมาสและงบการเงินประจำปี 2550
    ให้มีการปฏิบัติตามมาตรฐานการบัญชีที่รับรองทั่วไปและมีการเปิดเผยข้อมูลในงบการเงินอย่างเพียงพอและเหมาะสมสอดคล้องกับข้อเท็จจริงที่เกิดขึ้นและเปลี่ยนแปลงไป

(2) สอบทานและประเมินประสิทธิภาพและความเพียงพอของระบบควบคุมภายใน
    ซึ่งไม่พบข้อบกพร่องที่มีนัยสำคัญ โดยได้แนะนำให้ฝ่ายบริหารปรับปรุงแก้ไขระบบงานต่าง ๆ
    ให้มีความรัดกุมยิ่งขึ้นไป

(3) สอบทานการบริหารความเสี่ยง และได้แนะนำให้ฝ่ายบริหารทบทวนและปรับปรุง
    แผนงานการบริหารความเสี่ยงเป็นระยะ ๆ
    อย่างสม่ำเสมอให้สอดคล้องกับสถานการณ์ที่เปลี่ยนแปลงไป

(4) สอบทานให้บริษัทฯ
    มีการปฏิบัติตามกฎหมายว่าด้วยหลักทรัพย์และตลาดหลักทรัพย์และกฎหมายอื่นที่เกี่ยวข้องกับการดำเนินธุรกิจของบริษัทฯ

(5) แนะนำให้ฝ่ายบริหารให้ความสำคัญกับการบริหารงานตามหลักการกำกับดูแลกิจการที่ดีให้ครบถ้วนตามข้อกำหนดของตลาดหลักทรัพย์แห่งประเทศไทย
    เพื่อให้เกิดความเชื่อมั่นแก่ผู้ถือหุ้น และผู้มีส่วนได้เสียที่เกี่ยวข้องทุกฝ่าย

(6) สอบทานการทำรายการที่เกี่ยวโยงกัน หรือรายการที่อาจมีความขัดแย้งทางผลประโยชน์ พบว่า
    เป็นรายการตามธุรกิจปกติของบริษัทฯ
    และมีเงื่อนไขการค้าทั่วไปโดยมีการเปิดเผยข้อมูลที่เพียงพอและมีการปฏิบัติตามข้อกำหนดของตลาดหลักทรัพย์แห่งประเทศไทย

(7) พิจารณาคัดเลือกผู้สอบบัญชีจากจำนวนทั้งสิ้นที่เสนอ 4
    รายโดยได้ให้ความเห็นเสนอแนะต่อคณะกรรมการบริษัทฯ
    เพื่อนำเสนอที่ประชุมผู้ถือหุ้นให้แต่งตั้ง นายวินิจ ศิลามงคล ผู้สอบบัญชีรับอนุญาตทะเบียนเลขที่
    3378 หรือ นายเทอดทอง เทพมังกร ผู้สอบบัญชีรับอนุญาตทะเบียนเลขที่ 3787
    หรือนางสาวบงกช อ่ำเสงี่ยม ผู้สอบบัญชีรับอนุญาตทะเบียนเลขที่ 3684 แห่ง บริษัท เคพีเอ็มจี
    ภูมิไชย สอบบัญชี จำกัด เป็นผู้สอบบัญชีของบริษัทฯ ในปี 2551
    และกำหนดค่าตอบแทนผู้สอบบัญชี ประจำปี 2551 จำนวน 1,020,000.00 บาท

คณะกรรมการตรวจสอบมีความเป็นอิสระในการปฏิบัติงานตามภารกิจที่ได้รับมอบหมายและได้รับความร่วมมือด้วยดีจากฝ่ายบริหารโดยได้พบผู้บริหารที่เกี่ยวข้องและผู้สอบบัญชีเพื่อหารือและขอทราบข้อสังเกตเกี่ยวกับงบการเงินและการควบคุมภายในด้านบัญชีซึ่งไม่มีประเด็นที่ผิดปกติเป็นสาระสำคัญ

[] ในนามคณะกรรมการตรวจสอบ

( นายสมบูรณ์ ภู่วรวรรณ )

ประธานกรรมการตรวจสอบ

25 กุมภาพันธ์ 2551